Imaginea sacilor cu gunoaie lângă stâlpi riscă să devină emblematică pentru Sectorul 5 al Bucureștiului. Firma specializată a Primăriei se ocupă de la începutul lunii octombrie de colectarea deșeurilor, iar după ce va ninge se va ocupa și de deszăpezire! Asta după ce, timp de doi ani, primăria a așteptat desemnarea unei firme câștigătoare (Rosal Grup), nu a mai prelungit contractul după un an, pe motiv că se poate mai ieftin, iar acum se află în procedură pentru furnizarea/cumpărarea de echipamente, pentru care este dispusă să plătească 16,3 milioane de euro.

De la începutul lunii octombrie, SC Amenajare Edilitară și Salubrizare SA., o companie din subordinea Primăriei Sectorului 5, se ocupă oficial de salubritatea stradală și de deszăpezire, prin hotărârea nr. 121/27.06.2019 a consiliului local. Proiectul a fost adoptat cu votul a 19 consilieri locali, 4 au votat împotrivă.

În ședința de acum patru luni, administratorul public Rareș Hopincă a susținut că – pe lângă faptul că procedurile au durat doi ani de zile pentru acordarea unui contract pe o perioadă de un an, către Rosal Grup, în 2018 – potrivit studiului de oportunitate aprobat de consiliul local, „a reieșit faptul că este mult mai rentabil pentru Sectorul 5 să gestioneze direct serviciul de salubritate”.

Am verificat dacă este într-adevăr așa cum spune administratorul public. Acordul-cadru apare pe vechiul site de licitații și are o valoare de 55.875.708,95 lei fără TVA, adică peste 11,8 milioane de euro, raportat la un curs de 4,73 de lei. Contractul a fost încheiat pentru o perioadă de un an pentru servicii de salubritate și deszăpezire.

„Ce înseamnă stradal și deszăpezire este mult mai ieftin decât contractul pe care îl avem acum, iar pe partea de menajeri care nu a fost asigurată… știți menajer înseamnă gunoiul ridicat de la fiecare gospodărie. Pe partea de menajer în momentul de față este piață liberă. (…) Problema intervine la, cumva, intersecția dintre cele două servicii. Pentru că, cel care asigură salubritatea stradală va spune că gunoiul menajer nu este în sarcina lui, iar gospodăria care are sau nu are contract sau are contract cu o cantitate mai mică și aruncă gunoiul în față. Spune: ‘Domnule, nu e gunoiul meu, că de cum l-am aruncat pe drum e gunoiul municipalității’ și atunci apar problemele”, a mai spus Rareș Hopincă la acea vreme.

Zeci de saci, pungi și cutii cu gunoaie în mai puțin de un kilometru

Am verificat acest lucru pe teren: pe o distanță de nici un kilometru, pe Strada Mihail Sebastian și pe calea Rahovei, am dat peste zeci de saci menajeri și pungi de gunoaie, lângă stâlpii de iluminat sau copaci. Lucru întâlnit și pe celelalte străzi, chiar și cele centrale.





















Foto: George Costin/Buletin de București

În plus, deși Rosal Grup a anunțat că din 31 august primăria este responsabilă de ridicarea gunoiului stradal, oficial, acest lucru se întâmplă de la 1 octombrie. În acest interval, problema gunoaielor a devenit una tot mai deranjantă, după cum o arată fotografiile de mai sus.

Iar modul de-a dreptul rudimentar în care se ocupă angajații Primăriei Sectorului 5 de acest lucru a fost surprins de noi într-una din aceste zile: un tractor cu o remorcă, din care coboară un angajat și colectează sacii aruncați lângă stâlpi, nu înainte ca aceștia să blocheze cu autovehiculul și să claxoneze o tânără, pe trotuarul din fața Academiei Militare. O „mică distracție” la locul de muncă, de care cei trei s-au amuzat.

Foto: George Costin/Buletin de București

În continuare, la ședința consiliului local din 27 iunie, viceprimarul Marian Țigănuș nu știa că Rosal Grup va încheia colaborarea pe 30 august și susținea, potrivit stenogramei, că este „un operator care e până în octombrie”.

Departe de aceste dezbateri, pe străzile din Rahova, Ferentari sau chiar zonele centrale din sector, saci cu gunoaie continuă să apară pe trotuare, în ciuda amenzilor. Iar de colectarea separată a deșeurilor în București încă nu se poate vorbi cu seriozitate, după cum am arătat în acest articol.

Am solicitat puncte de vedere Primăriei Sectorului 5, dar și firmei Rosal Grup, atât telefonic cât și în scris, însă până la publicarea acestui articol nu am primit niciun răspuns.

De ce a renunțat Primăria Sectorului 5 la contractul cu Rosal Grup

Rareș Hopincă, administratorul public al sectorului, mai declara la ședința din vară că poliția a dat „2.000 de amenzi numai de la începutul anului” 2019. „Din studiul de oportunitate a reieșit că singura variantă este să gestionăm direct și să gestionăm integrat, și menajerul și stradalul”, a adăugat el.

Chestionat dacă firma municipalității are la dispoziție utilajele și oamenii, Hopincă a răspuns că „suntem în procedură de organizare, până la 1 octombrie cu siguranță vom avea cu ce”.

Au trecut patru luni, octombrie a început deja, iar firma primăriei încă nu are echipamentele de care vorbea administratorul public al sectorului 5.

Licitație nouă, de peste 77 de milioane de lei

SC Amenajare Edilitară și Salubrizare SA a publicat abia în data de 17 august, pe SICAP, un anunț de participare a unei licitații deschise ce are ca obiect furnizarea/cumpărarea de echipamente și utilaje pentru asigurarea serviciilor de salubrizare, în valoare de 77.321.619.9 lei, bani din bugetul propriu (peste 16,3 milioane de euro).

Acesta este împărțit în două loturi: Echipamente și colectare deșeuri (pentru transportul deșeurilor menajare) în valoare de 43.052.625 de lei și Echipamente și utilaje salubrizare stradală (pentru curățarea străzilor) în valoare de 34.268.994.9 lei.

Firmele interesate trebuie să nu fi fost condamnate penal, să nu aibă datorii sau restanțe la buget ca să poată participa.

De asemenea, cifra de afaceri medie anuală pe ultimii trei ani (2018, 2017 și 2016) trebuie să fie de cel puțin egală cu valoarea celor două loturi: peste 43 de milioane de lei pentru lotul 1, respectiv de peste 34 de milioane de lei pentru lotul 2.

Pentru contractele de achiziție ofertantul trebuie să fi furnizat produse similare în ultimii trei ani în valoare cumulată de minim 43.052.625 lei pentru lotul 1 și de 34.268.994,9 lei pentru lotul 2.

Inițial, termenul limită pentru primirea ofertelor sau a cererilor de participare era de 24 septembrie, dar a fost prelungit până pe 8 octombrie. Mai mult, firmele desemnate câștigătoare sunt informate că încheierea și semnarea contractului se va face după rectificarea bugetară.

Ce echipamente trebuie livrate la lotul 1

Autogunoiere compactoare 7 mc – 9 bucăți; Autogunoiere compactoare 16 mc – 34 bucăți; Autospecială de colectat sticlă – 2 bucăți; Spălător recipienți – 2 bucăți; Europubele 120 litri – 15.000 bucăți; Europubele 240 litri – 60.000 bucăți; Eurocontainer 1.100 litri – 3.000 bucăți; CIP europubelă – 78.000 bucăți; Soft monitorizare colectare europubele cu CIP – 1 bucată; (+ mentenanță soft și sisteme de identificare 92 ore/an) Autospecială 6×4 transport containere, cu cârlig tip hook – 6 bucăți Încărcător frontal – 3 bucăți; Buldoexcavator – 2 bucăți.

Ce echipamente trebuie livrate la lotul 2

Autospecială cu brațe paralele – Skiploader echipată cu plug și sărăriță – 4 bucăți; Autobasculantă 3,5 tone cu cabină dublă – 10 bucăți; Autospecială multifuncțională 7 tone dotată cu lamă de zăpadă, sărăriță, bazin stropit 3.000 litri și container abroll – 5 bucăți; Autospecială 6×4 transport containere, cu cârlig tip hook, dotată cu lamă zăpadă, sărăriță, bazin de stropit 10.000 litri și benă – 6 bucăți; Autospecială 4×4 transport containere, cu cârlig tip hook, dotată cu lamă zăpadă, sărăriță, bazin de stropit 5.000 litri și benă – 6 bucăți; Automăturătoare mare – 4 bucăți; Automăturătoare medie multifuncțională dotată cu lamă de zăpadă – 6 bucăți; Automăturătoare mică multifuncțională dotată cu lamă de zăpadă – 5 bucăți; Autogunoiere compactoare 16 mc – 3 bucăți; Autobasculantă 8×4 – 4 bucăți; Suprastructură de pulverizare vapori de apă pentru împrospătarea aerului – 1 bucată; Prescontainer 22 mc – 20 bucăți; Container tip abroll 16 mc – 10 bucăți; Container tip abroll 22 mc – 10 bucăți; Container tip skip 7 mc – 20 de bucăți.

Potrivit caietului de sarcini, toate aceste utilaje și echipamente trebuie să fie fabricate în 2019 și să fie livrate într-un interval minim de 45 de zile și de maxim 75 de zile de la semnarea contractului și emiterea ordinului de începere a furnizării produselor.

De asemenea, contractantul trebuie să asigure instructajul angajaților AES SA, dar și mentenanța echipamentelor, care vor avea o garanție de 2 ani. În plus, contractantul trebuie să asigure piesele de schimb și materialele consumabile pentru o perioadă de minim 10 ani după expirarea perioadei de garanție/toată durata contractului.

Criteriul de atribuire pentru ambele loturi este cel privind raportul calitate-preț. Astfel: prețul ofertei are o pondere de 70%, iar termenul de livrare (de minim 45 de zile) are o pondere de 30%. Ofertele cu o perioadă de livrare sub 45 zile nu se punctează suplimentar; ofertele cu o perioadă de livrare peste 75 zile vor fi considerate neconforme.

Reporter: George Costin

Editor: Oana Despa

(Visited 26 times, 1 visits today)